Thuli maak ‘vredesaanbod’ met nuwe OBThuli Madonsela, die voormalige openbare beskermer (7 Junie 2016) Foto: AP Photo/Stuart Graham Thuli Madonsela, die voormalige openbare beskermer, het Vrydag bevestig dat sy R470 000 vir motorherstelwerk en huur van ŉ staatsvoertuig sal terugbetaal. Die Thuli Madonsela-stigting het in ŉ verklaring gesê Madonsela het aan haar opvolger, adv. Busi Mkhwebane, geskryf waarin sy onderneem om die geld te betaal nadat die motor beskadig is toe Madonsela se seun in 2012 met die luukse voertuig teen ŉ tuinmuur van ŉ huis in Pretoria vasgery het. Mkhwebane het verlede Donderdag gesê geld is van haar voorganger se uitbetaling afgetrek omdat sy ŉ amptelike voertuig, ŉ BMW X6, bly gebruik het ná haar termyn verstryk het, asook vir skade aan die motor weens die ongeluk. “Madonsela het dankbaarheid uitgespreek vir die ouditeur-generaal se verklaring dat die motor se herstelwerkkwessie onderhewig is aan ŉ oudit,” het die stigting Vrydag gesê. Die stigting het die besluit as ŉ vredesaanbod bestempel en dit duidelik gestel dat Madonsela se besluit weens haar “morele kompas” en “etiese oorwegings” gemaak is en nie weens enige regsplig nie. “Sy bly oortuig dat die wet aan haar kant is met betrekking tot die meriete van die saak én die administratiewe implikasies van die prosesse van die openbare beskermer.” Madonsela het toegegee dat die geld van haar uitbetaling afgetrek kan word en bygevoeg dat die saak beter hanteer kon word.